BG Официален вестник на Европейския съюз C 348/13

Окончателен доклад на служителя по изслушването (1)

Лихвени деривати в йени (YIRD)

(AT.39861)

(2016/C 348/09)

На 12 февруари 2013 г. Европейската комисия образува производство по член 11, параграф 6 от Регламент (ЕО) № 1/2003 (2) срещу UBS AG, UBS Securities Japan Co., Ltd., The Royal Bank of Scotland Group plc, The Royal Bank of Scotland plc, Deutsche Bank Aktiengesellschaft, Citigroup Inc., Citigroup Global Markets Japan Inc., JPMorgan Chase & Co, JPMorgan Chase Bank, National Association, J.P. Morgan Europe Limited, R.P. Martin Holdings Ltd и Martin Brokers (UK) Ltd, (заедно наричани „страните“).

На 29 октомври 2013 г. Европейската комисия образува производство по член 11, параграф 6 от Регламент (ЕО) № 1/2003 срещу ICAP plc, ICAP Management Services Limited и ICAP New Zealand Limited („ICAP“) (3).

След разговори за постигане на споразумение и заявления за постигане на споразумение в съответствие с член 10а, параграф 2 от Регламент (ЕО) № 773/2004 (4) на 29 октомври 2013 г. Европейската комисия прие изложение на възраженията (ИВ), адресирано до страните, в което се посочва, че между 2007 г. и 2010 г. те са участвали в едно или повече от седем двустранни нарушения на член 101 от Договора за функционирането на Европейския съюз и на член 53 от Споразумението за ЕИП, които са различни и отделни едно от друго.

Седемте двустранни нарушения се отнасят до лихвени деривати, деноминирани в японски йени (YIRD), базирани на лихвения процент LIBOR за японската йена, и, при едно от нарушенията, на Euroyen TIBOR. Страните са се опитвали да влияят върху нивата на JPY LIBOR и/или Euroyen TIBOR чрез обсъждане относно посоката на развитие или нивото на един или няколко лихвени проценти, които поне една от банките следва да представя в Асоциацията на британските банкери и/или Асоциацията на японските банкери за изчисляването на JPY LIBOR и/или Euroyen TIBOR, за да повлияят положително върху търговските позиции на банките за дериватите, които използват тези лихви като част от своите условия на плащане.

В съответните си отговори на ИВ всички страни потвърдиха, че изложението, адресирано до тях, отразява съдържанието на техните заявления за постигане на споразумение.

Съгласно член 16 от Решение 2011/695/ЕС проучих дали проекторешението, адресирано до страните, се отнася единствено до възражения, по отношение на които на страните е била предоставена възможност да изразят своите мнения, и стигнах до положително заключение.

С оглед на гореизложеното и като се има предвид, че страните не са отправили искания или жалби до мен (5), считам, че ефективното упражняване на техните процесуални права по това дело е било спазено.

Брюксел, 29 ноември 2013 г. Joos STRAGIER

(1) В съответствие с членове 16 и 17 от Решение 2011/695/ЕС на председателя на Европейската комисия от 13 октомври 2011 г. относно функцията и мандата на служителя по изслушването в някои производства по конкуренция (ОВ L 275, 20.10.2011 г., стр. 29).

(2) Регламент (ЕО) № 1/2003 на Съвета от 16 декември 2002 г. относно изпълнението на правилата за конкуренция, предвидени в членове 81 и 82 от Договора за създаване на Европейската общност (ОВ L 1, 4.1.2003 г., стр. 1).

(3) Производството срещу ICAP все още е в ход.

(4) Регламент (ЕО) № 773/2004 на Комисията от 7 април 2004 г. относно водените от Комисията производства съгласно членове 81 и 82 от Договора за ЕО (ОВ L 123, 27.4.2004 г., стр. 18).

(5) В съответствие с член 15, параграф 2 от Решение 2011/695/ЕС страните по производството в дела за картели, които участват в разговори за постигане на споразумение съгласно член 10а от Регламент (ЕО) № 773/2004, могат да се свържат със служителя по изслушването на всеки етап от процедурата, за да се гарантира ефективното упражняване на техните процесуални права. Вж. също параграф 18 от Известие 2008/C-167/01 на Комисията относно воденето на производства за постигане на споразумение с оглед приемане на решения съгласно член 7 и член 23 от Регламент (ЕО) № 1/2003 на Съвета при дела за картели (ОВ C 167, 2.7.2008 г., стр. 1).